Ο Πρόεδρος Ομπάμα υπεραμύνεται των μυστικών προγραμμάτων παρακολούθησης
έχουν βοηθήσει στην πρόληψη της τρομοκρατίας, δήλωσε ο αμερικανός Πρόεδρος
Ο Πρόεδρος Ομπάμα υπεραμύνθηκε των προγραμμάτων που επιτρέπουν στις μυστικές υπηρεσίες των ΗΠΑ να συγκεντρώνουν πληροφορίες αναφορικά με τηλεφωνικές συνδιαλέξεις αμερικανών και να έχουν πρόσβαση στις τράπεζες δεδομένων μεγάλων εταιρειών σύνδεσης στο Ιντερνέτ. Σε συνέντευξη τύπου στη Καλιφόρνια, ο κ. Ομπάμα επεσήμανε ότι από το 2006 τα προγράμματα αυτά έχουν ανανεωθεί με την υποστήριξη και των δύο κομμάτων στο Κογκρέσο και τόνισε ότι έχουν βοηθήσει στην πρόληψη της τρομοκρατίας. Αυτές ήταν οι πρώτες δηλώσεις του αμερικανού Προέδρου μετά το δημοσίευμα της εφημερίδας Guardian ότι η Εθνική Υπηρεσία Ασφάλειας των ΗΠΑ συλλέγει πληροφορίες για τις τηλεφωνικές συνδιαλέξεις εκατομμυρίων αμερικανών. Αργότερα η Guardian, αλλά και η αμερικανική εφημερίδα Washington Post αναφέρθηκαν και σε άλλο απόρρητο πρόγραμμα των ΗΠΑ, το λεγόμενο “Prism” που χορηγεί στην Εθνική Υπηρεσία Ασφάλειας και το FBI απ’ ευθείας πρόσβαση στις τράπεζες δεδομένων 9 μεγάλων αμερικανικών εταιρειών σύνδεσης με το Ιντερνετ. Οι αποκαλύψεις αυτές προκάλεσαν έντονες διαμαρτυρίες από μέρους οργανώσεων προάσπισης των πολιτικών ελευθεριών, και από μέρους μελών του Κογκρέσου που αντιτίθενται σε τέτοια κυβερνητικά προγράμματα. Πάντως ο κ. Ομπάμα δήλωσε ότι το Κογκρέσο γνωρίζει καλά τα εν λόγω προγράμματα από την εποχή της σχεδίασης τους και πρόσθεσε ότι διαβεβαίωσε τους αμερικανούς ότι «κανείς δεν ακούει τα τηλεφωνήματα τους». Αυτό που συλλέγεται, είπε ο κ. Ομπάμα είναι οι αριθμοί τηλεφώνου και η διάρκεια των τηλεφωνημάτων, όχι το περιεχόμενο τους. Είπε επίσης ότι «μικρές παραβιάσεις» του προσωπικού απορρήτου αξίζουν το κόπο γιατί: «δεν είναι δυνατόν να έχουμε 100% ασφάλεια, 100% προσωπικό απόρρητο και καμία ταλαιπωρία». Επίσης ο κ. Ομπάμα σημείωσε ότι το πρόγραμμα παρακολούθησης του διαδικτύου δεν εφαρμόζεται σε αμερικανούς πολίτες ή άτομα που ζουν στις ΗΠΑ, χωρίς εξουσιοδότηση από ειδικό δικαστήριο εθνικής ασφάλειας. Από τη πλευρά του ο Επικεφαλής των Μυστικών Υπηρεσιών των ΗΠΑ, Τζέιμς Κλάπερ, σε ανακοίνωση του χαρακτηρίζει την δημοσιοποίηση των προγραμμάτων «αδιανόητη» και δηλώνει ότι οι αποκαλύψεις αυτές θα δυσκολέψουν τις προσπάθειες των ΗΠΑ να αποτρέψουν τρομοκρατικές απειλές. Επίσης ο κ. Κλάππερ χαρακτήρισε τα δημοσιεύματα για τα εν λόγω απόρρητα προγράμματα παραπλανητικά, λανθασμένα, και επικίνδυνα.